text: Müsəllə mərasimi Azərbaycanın müxtəlif bölgələrində icra olunub. Ağcabədi rayonunun Taynaq kənd sakinlərinin dediyinə görə, 1949-cu ildə güclü quraqlıq olur. Susuzluqdan əkinin məhv olacağını görən camaat Seyid Əziz ağanı gətirərək yaxınlıqdakı təpənin başına müsəlləyə çıxırlar. Seyid Əziz ağa camaatın önündə üzü qibləyə durub Allaha dua edir, ağsaqqallar da onun arxasında səf tutaraq “amin” deyirlər. Dua etdikdən sonra Seyid Əziz ağa bir atlı da götürüb kəndin ətrafını gəzir, dörd yerdə “Quran”dan ayələr oxuyur. Kənddə də kolxoz sədri heyvan kəsib ehsan hazırlamışdı. Seyid Əziz ağa ərazini gəzdikdən sonra ehsana da qalmır, təcili onu evə çatdırmalarını tələb edir. Söyləyicinin dediyinə görə, seyidi heç evə çatdıra bilmirlər, yolda ikən gülü leysan onları tutur. Həmin il qonşu kəndlərdə quraqlıq üzündən əkin bitmir, amma onların sahələrindən məhsulu yığıb-yığışdırmaq olmur.